/* KOM/2011/0693 final */ REPORT FROM THE COMMISSION 22ND ANNUAL REPORT ON IMPLEMENTATION OF THE STRUCTURAL FUNDS (2010)SEC(2011) XXX





[pic] EURÓPSKA KOMISIA V Bruseli XXX [...](2011) XXX pripravované znenie SPRÁVA KOMISIE 22. VÝROČNÁ SPRÁVA O IMPLEMENTÁCII ŠTRUKTURÁLNYCH FONDOV (2010) SEK(2011) XXX SPRÁVA KOMISIE 22. VÝROČNÁ SPRÁVA O IMPLEMENTÁCII ŠTRUKTURÁLNYCH FONDOV (2010) SEK(2011) XXX Táto správa sa predkladá v súlade s článkom 45 ods. 2 nariadenia (ES) č. 1260/1999 o všeobecných ustanoveniach o štrukturálnych fondoch. Týka sa činností súvisiacich s pomocou zo štrukturálnych fondov na obdobie rokov 2000 – 2006 poskytnutou počas roku 2010. Podrobnejšie informácie sú k dispozícii v pracovnom dokumente útvarov Komisie (pripojenom k tejto správe). 1. ÚVOD Rok 2010 bol jedenástym rokom implementácie programov a projektov štrukturálnych fondov v rámci programového obdobia rokov 2000 – 2006. V roku 2010 bolo riadených spolu 718[1] operačných programov. V roku 2010 sa pre väčšinu operačných programov na obdobie rokov 2000 – 2006 začal proces ukončovania pomoci. Členské štáty predložili väčšinu príslušných dokumentov o ukončení pomoci v septembri 2010. Všeobecný rámec ukončenia pomoci zo štrukturálnych fondov na obdobie rokov 2000 – 2006 bol stanovený v roku 2006 rozhodnutím Komisie K(2006) 3424, zmenenom a doplnenom rozhodnutiami Komisie K(2008) 1362 a K(2009) 960. V súvislosti s finančnou krízou a balíkom na oživenie hospodárstva navrhnutým Komisiou sa jednotlivým programom v členským štátoch, ktoré o to požiadali, udelilo predĺženie o šesť (príp. dvanásť mesiacov). Táto flexibilita umožnila členským štátom a regiónom riešiť nečakané výzvy spojené s plnením programu a umožniť tak úplné čerpanie pridelených finančných prostriedkov, a teda splnenie cieľov programov. Okrem plnenia programov a projektov štrukturálnych fondov z obdobia rokov 2000 – 2006 a príprav na ich ukončenie sa Komisia v roku 2010 výrazne podieľala aj na vykonávaní 434 programov na obdobie rokov 2007 – 2013 (317 – Európsky fond regionálneho rozvoja (ďalej len „EFRR“), 117 – Európsky sociálny fond (ďalej len „ESF“)).[2] Komisia naďalej vykonávala hodnotenie ex post cieľov 1 a 2 na obdobie rokov 2000 – 2006, aby bolo možné preukázať pridanú hodnotu európskej politiky súdržnosti. Súhrnná správa o hodnotení ex post bola uverejnená v apríli 2010.[3] Okrem toho boli v júni 2010 uverejnené hodnotenia ex post iniciatív Spoločenstva URBAN[4] a INTERREG[5], ktoré sa začali realizovať v roku 2008. Hodnotenie ex post iniciatívy Spoločenstva EQUAL sa začalo začiatkom roku 2009 a jeho predbežné výsledky boli predložené začiatkom roku 2010. Pokiaľ ide o Finančný nástroj na usmerňovanie rybného hospodárstva (FNURH), hodnotenie ex post sa uskutočnilo v roku 2009 a bolo predložené v máji 2010.[6] V decembri 2010 Komisia predložila aj hodnotenie ex post iniciatívy Leader+[7]; hodnotenie usmerňovacej sekcie Európskeho poľnohospodárskeho usmerňovacieho a záručného fondu (EPUZF) ešte prebieha. Podporila sa výmena skúseností, najmä prostredníctvom medziregionálnych a mestských sietí a konferencie „Regióny za hospodársku zmenu: zabezpečenie udržateľného rastu“, ktorá sa konala 20. a 21. mája so 755 účastníkmi zo všetkých 27 krajín. V dňoch 4. – 7. októbra 2010 Komisia spolu s Výborom regiónov zorganizovala ôsmy ročník DNÍ OTVORENÝCH DVERÍ „Európsky týždeň regiónov a miest“. Na tomto podujatí sa zišlo vyše 5 900 osôb s rozhodovacími právomocami na miestnej, regionálnej, vnútroštátnej a európskej úrovni a odborníkov na regionálny a miestny rozvoj. Okrem toho bolo zorganizovaných 263 miestnych podujatí v 33 krajinách. Toto podujatie vytvára priestor na spoluprácu a vytváranie sietí, využívanie vedomostí a skúseností, a regiónom a mestám dáva možnosť predstaviť svoje úspechy. Zároveň je ideálnou príležitosťou na zvýraznenie synergie medzi politikou súdržnosti a ostatnými politikami EÚ. Belgické predsedníctvo zorganizovalo dvojdňovú konferenciu (18. a 19. novembra 2010) o Úlohe ESF v boji proti chudobe a sociálnemu vylúčeniu. Počas dvoch poldní sa uskutočnili pracovné stretnutia, na ktorých sa hovorilo o úlohe ESF ako nástroja politiky v boji proti chudobe a sociálnemu vylúčeniu. 2. ANALÝZA PLNENIA 2.1. Plnenie rozpočtu 2.1.1. EFRR Napriek hospodárskemu poklesu bol rok 2010 z hľadiska plnenia rozpočtu vynikajúcim rokom. Celková miera využívania prostriedkov dosiahla 100,0 %, alebo 1 693 mil. EUR vyplatených na operačné programy. Hoci plnenie v rámci cieľa 2 bolo vyššie, než sa pôvodne odhlasovalo (230 mil. EUR namiesto 104 mil. EUR), platby na programy cieľa 1 a programy INTERREG boli nižšie, než sa pôvodne predpokladalo (1 348 mil. EUR namiesto 2 077 mil. EUR pre cieľ 1 a 90 mil. EUR namiesto 202 mil. EUR pre INTERREG), čo súviselo najmä s presunom rozpočtových prostriedkov počas globálneho presunu zameraného na zvýšenie rozpočtových prostriedkov na obdobie rokov 2007 – 2013. Na ďalšie programy (Urban, Inovačné činnosti) sa vyplatilo spolu 25 mil. EUR. V roku 2010 sa začal proces ukončovania pomoci pre väčšinu operačných programov v rámci EFRR na obdobie rokov 2000 – 2006. Z celkového počtu 379 programov sa v prípade 281 programov (alebo 74 %), ktoré predstavujú 90 % prostriedkov z EFRR, rozhodlo o predĺžení lehoty oprávnenosti výdavkov. K 31. decembru 2010 boli prijaté dokumenty o ukončení pomoci pre 356 programov. Príslušné útvary v súčasnosti analyzujú vyhlásenia o ukončení pomoci a záverečné správy. Členským štátom bol zaslaný návrh na ukončenie pomoci pre 25 programov; zostávajúcich 354 programov sa ukončí v priebehu rokov 2011 a 2012. Na celé obdobie rokov 2000 – 2006 bolo k 31. decembru 2010 členským štátom vyplatených 123 339 mil. EUR. Pre všetky členské štáty to predstavuje priemernú mieru využívania prostriedkov rovnajúcu sa 95,2 % celkových pridelených rozpočtových prostriedkov vo výške 129 600 mil. EUR. Vo väčšine ostatných platieb ide o vyplatenie konečného zostatku pri ukončení programov. Ku koncu roka 2010 dosiahli celkové nesplatené záväzky z predchádzajúcich rokov (RAL) v rámci EFRR výšku 6 719 mil. EUR oproti 8 400 mil. EUR ku koncu roka 2009. Predstavuje to 5,2 % celkovej sumy vyčlenenej na EFFR. Očakáva sa, že po vyplatení konečného zostatku pri ukončení programov sa RAL ďalej znížia. Tak ako v predchádzajúcom roku, ani v roku 2010 sa tzv. pravidlo „n + 2“ neuplatňovalo. Posledná tranža záväzkov (t. j. rok 2006) sa podľa všeobecného pravidla použije na vykonanie konečných platieb po tom, čo sa členský štát a Komisia dohodnú na ukončení programu. V súlade s týmto postupom sa výška záväzkov, ktorých viazanosť sa má zrušiť, vypočíta v záverečnej fáze daného operačného programu[8]. 2.1.2. ESF Pokiaľ ide o programové obdobie 2000 – 2006, čerpanie platobných úverov dosiahlo v roku 2010 objem 319 mil. EUR. Zodpovedá to 26,42 % pridelených ročných platobných úverov. Súvisí to predovšetkým so skutočnosťou, že vo väčšine programov sa dosiahlo 95 % maximálnej výšky a zvyšný zostatok sa vyplatí až v kontexte ukončovania programov, ktoré v súčasnosti prebieha. Celkové nesplatené záväzky (RAL) mali na konci roka 2010 výšku 3 004 mil. EUR (v porovnaní so 4 700 mil. EUR v roku 2009). Predstavuje to 4,38 % celkových záväzkov na obdobie rokov 2000 – 2006. RAL sa spotrebovali na priebežné platby a na niekoľko konečných platieb a v rámci ukončovania pomoci bolo spracované automatické zrušenie viazanosti nepoužitých RAL vo výške 1 460 mil. EUR. Tak ako v predchádzajúcom roku, v roku 2010 sa tzv. pravidlo „n + 2“ neuplatňovalo a príslušné celkové nesplatené záväzky sa znížili v dôsledku zrušenia viazanosti na programové obdobie 2000 – 2006 pri ukončovaní operačných programov podľa ustanovení článku 105 ods. 3 nariadenia (ES) č. 1083/2006. Za celé obdobie bola ku koncu roka 2010 členským štátom vyplatená suma 64 118 mil. EUR. Predstavuje to mieru využívania prostriedkov pre všetky členské štáty rovnajúcu sa 93,74 % celkových pridelených finančných prostriedkov vo výške 68 600 mil. EUR. Pre 229 programov ukončovaných v roku 2010 boli v požadovanom termíne predložené všetky dokumenty o ukončení pomoci a 10 programov sa už ukončilo. 2.1.3. EPUZF Celková suma vyplatená v roku 2010 dosiahla výšku 168,3 mil. EUR alebo 30,7 % rozpočtu, ktorý bol k dispozícii ku koncu uvedeného roka (13,9 mil. EUR sa previedlo do iných rozpočtových položiek mimo EPUZF). Pokiaľ ide o pôvodný rozpočet platobných rozpočtových prostriedkov, miera realizácie platieb by bola 29,9 %. V absolútnom vyjadrení je suma vyplatená v roku 2010 oveľa nižšia ako suma vyplatená v roku 2009 (o 300 mil. EUR menej). Pre toto zníženie existujú tri hlavné dôvody: - Plnenie programov rozvoja vidieka financovaných z usmerňovacej sekcie EPUZF bolo v predchádzajúcich rokoch veľmi intenzívne. Na konci roku 2009 bolo už vyplatených 94 % príspevku z usmerňovacej sekcie EPUZF plánovaného na celé obdobie, a vo veľkom počte programov (112 z celkového počtu 152) sa už dosiahlo 95 % maximálnej výšky priebežných platieb. V týchto prípadoch neboli v roku 2010 až do ukončenia možné žiadne ďalšie platby. - V roku 2010 sa začalo ukončovanie programov v rámci usmerňovacej sekcie EPUZF na obdobie rokov 2000 – 2006 a ku koncu roka sa ukončilo 19 programov (z celkového počtu 152). - Nízke výdavky z usmerňovacej sekcie EPUZF v roku 2010 boli vo veľmi vysokej miere kompenzované výdavkami vo výške 11,12 mld. EUR z Európskeho poľnohospodárskeho fondu pre rozvoj vidieka (EPFRV) v rámci plánovania rozvoja vidieka v rokoch 2007 – 2013 (ktoré boli o 2,91 mld. EUR vyššie ako v roku 2009). Nesplatené záväzky (RAL) z usmerňovacej sekcie EPUZF dosiahli na konci roku 2010 výšku 1 183,3 mil. EUR, ktorá predstavuje 5,3 % celkových pridelených finančných prostriedkov na obdobie rokov 2000 – 2006. Je to o 171,3 mil. EUR menej než RAL vo výške 1 354,6 mil. EUR ku koncu roka 2009. 2.1.4. FNURH Celková miera využívania platobných prostriedkov dosiahla 100 % a členským štátom sa poukázalo 10 mil. EUR. Pokiaľ ide o mieru realizácie platobných rozpočtových prostriedkov, v rámci cieľa 1 sa vyplatilo 10 mil. EUR. Mimo cieľa 1 sa neuskutočnili žiadne platby. Celkové nesplatené záväzky (RAL) v rámci FNURH ku koncu roka 2010 dosiahli 296,44 mil. EUR (v porovnaní s 306,41 mil. EUR v roku 2009). Predstavuje to 7,5 % celkových záväzkov na obdobie rokov 2000 – 2006. Za celé obdobie sa ku koncu roku 2010 členským štátom vyplatilo 3 639 mil. EUR. Predstavuje to mieru využívania prostriedkov pre všetky členské štáty rovnajúcu sa 92,5 % celkových pridelených finančných prostriedkov vo výške 3 935 mil. EUR. 2.2. Implementácia programu 2.2.1. Cieľ 1 Programy v rámci cieľa 1 boli zamerané na projekty základnej infraštruktúry (40,2 %), pričom takmer polovica (49,9 %) všetkých investícií v tejto kategórii bola vynaložená na dopravnú infraštruktúru. Viac ako tretina (34,9 %) zdrojov cieľa 1 sa investovala do výrobného prostredia, kde je aj naďalej prioritou pomoc malým a stredným podnikom (MSP) a sektoru remeselnej výroby (26.6 %), kde projekty zamerané na ľudské zdroje predstavujú 22,5 % všetkých zdrojov. 2.2.2. Cieľ 2 V regiónoch zaradených do cieľa 2 sa programy naďalej zameriavajú najmä na výrobnú oblasť, pričom pre túto kategóriu bola určená viac ako polovica všetkých finančných zdrojov (55,4 %), zacielených najmä na malé a stredné podniky a sektor remeselnej výroby. Druhou najdôležitejšou podporovanou oblasťou je základná infraštruktúra s 29,2 % všetkých zdrojov v rámci cieľa 2. V kategórii ľudských zdrojov, na ktorú bolo vynaložených 10,5 % zdrojov, sú hlavnými oblasťami investícií flexibilita pracovnej sily, podnikateľská činnosť, inovácie a informačné a komunikačné technológie 2.2.3. Cieľ 3 V rámci plnenia programov ESF sa v roku 2010 najväčší dôraz naďalej kládol na podporu európskej stratégie zamestnanosti, najmä na opatrenia zamerané na zvýšenie príležitostí na uplatnenie sa na trhu práce (30,9 % potvrdených výdavkov), celoživotné vzdelávanie (opatrenia na rozvoj vzdelávania a odbornej prípravy predstavovali 31,2 % potvrdených výdavkov), sociálne začlenenie (13,3 % potvrdených výdavkov), rovnosť príležitostí (5,2 % potvrdených výdavkov) a podnikateľskú činnosť, flexibilitu pracovnej sily, inovácie a informačné a komunikačné technológie (19,05 %). 2.2.4. Rybné hospodárstvo mimo cieľa 1 Výdavky programov FNURH mimo cieľa 1 boli zamerané na spracovanie produktov rybolovu, ich uvádzanie na trh a podporu ich odbytu (26,7 %). Druhým najdôležitejším opatrením bola úprava rybolovného úsilia (17,8 %), po ktorom nasledovala obnova a modernizácia rybárskej flotily (17,5 %), vybavenie rybárskych prístavov (16,9 %) a činnosti odborníkov (odborná príprava, pobrežný rybolov malého objemu) (12,8 %). 2.2.5. Iniciatívy Spoločenstva 2.2.5.1. INTERREG Do konca roka 2010 bolo v rámci 81 programov INTERREG III/Susedstvo vybratých okolo 19 000 projektov a sietí, ktorých cieľom bolo zníženie vplyvu štátnych hraníc, jazykových bariér a kultúrnych rozdielov, ako aj rozvoj hraničných oblastí, podpora strategického rozvoja a územnej integrácie všetkých väčších oblastí EÚ a lepšia integrácia s jej susedmi. Účinnosť politík a nástrojov regionálneho rozvoja sa podporila prostredníctvom výmeny osvedčených postupov a skúseností. Ku koncu roka 2010 miera využívania platobných prostriedkov dosahovala približne 92 %. Z dôvodu špecifickejšej a náročnejšej povahy programov a projektov spolupráce sa pri niektorých programoch nebolo možné vyhnúť zrušeniu viazanosti následkom uplatnenia pravidla „n + 2“. Celkove sa na základe pravidla automatického zrušenia viazanosti počas programového obdobia zrušila viazanosť prostriedkov vo výške 135 mil. EUR. V roku 2010 sa začal proces ukončovania 81 programov INTERREG III/Susedstvo a v prípade 3 programov z nich sa tento proces doviedol do konca. 2.2.5.2. EQUAL Programy iniciatívy Spoločenstva EQUAL boli v roku 2008 vo väčšine členských štátov administratívne ukončené. Iba niektoré členské štáty požiadali o predĺženie konečného dátumu oprávnenosti výdavkov do roku 2009, aby dosiahli vyššiu mieru využívania prostriedkov a pokračovali v integračných činnostiach. V roku 2010 pokračoval proces administratívneho ukončovania a ku koncu roka boli v rámci iniciatívy EQUAL ukončené 4 operačné programy. 2.2.5.3. URBAN V roku 2010 sa ukončil program URBACT I. V rámci programu URBACT boli nahlásené celkové oprávnené výdavky vo výške 25 043 714 EUR, z ktorých sa 15 386 591 EUR uplatňovalo z EFRR. Predstavuje to nedostatočné čerpanie EFRR o 2 644 526 EUR, čiže 14,67 %. Program URBACT II, Program mestského rozvoja v rámci cieľa Európska územná spolupráca, je výmenný a vzdelávací program pre mestá na základe dobrých skúseností s programom URBACT I. V roku 2010 pokračovala práca na riadení programu URBACT II prostredníctvom monitorovacích výborov a postupov podávania správ. 2.2.5.4. LEADER+ Iniciatíva Spoločenstva Leader+ pozostávala z troch činností: realizácie stratégií miestneho rozvoja verejno-súkromnými partnerstvami, spolupráce medzi vidieckymi územiami a vytvárania sietí. Na obdobie rokov 2000 – 2006 bolo pre EÚ-15 schválených 73 programov Leader+. Členské štáty, ktoré pristúpili k EÚ po 1. máji 2004, mali možnosť začleniť opatrenia typu Leader+ do svojich programov cieľa 1 v rámci EPUZF. Ku koncu roka 2010 sa ukončilo 14 programov LEADER+ a členským štátom bolo zaslaných 8 listov pred ukončením pomoci. 2.2.6. Inovačné činnosti 2.2.6.1. EFRR Generálne riaditeľstvo pre regionálnu politiku riadilo aj 181 regionálnych programov inovačných činností (171 z nich sa ukončilo k 31. decembru 2010, z toho 24 v priebehu roka 2010), ktoré prispievajú k podpore inovácií na strategickej úrovni v regiónoch experimentovaním s inovačnými metódami a postupmi určenými na zlepšenie úrovne inovácií a kvality pomoci EÚ v rámci troch tém: znalostné a technologické inovácie, informačná spoločnosť a trvalo udržateľný rozvoj. 2.2.6.2. ESF Počas roku 2010 sa v súlade s plánom ukončili a uzavreli zvyšné projekty v rámci inovačných činností na roky 2005 a 2006. 3. SÚLAD A KOORDINÁCIA 3.1. Súlad s inými politikami Spoločenstva V predchádzajúcich správach sa podrobne uvádzal pokrok dosiahnutý v súvislosti so zabezpečovaním súladu medzi politikou súdržnosti a inými politickými prioritami EÚ, akými sú politika hospodárskej súťaže, vnútorný trh, životné prostredie, doprava a ciele v oblasti rodovej rovnosti. V posledných mesiacoch plnenia programov na obdobie rokov 2000 – 2006 sa v požiadavkách ani v očakávaniach vzťahujúcich sa na riadiace orgány neuskutočnili žiadne osobitné zmeny. 3.2. Koordinácia nástrojov 3.2.1. Štrukturálne fondy a Kohézny fond V rokoch 2000 – 2006 využilo podporu zo štrukturálnych fondov všetkých 25 členských štátov, zatiaľ čo trinásť členských štátov využilo aj pomoc z Kohézneho fondu určeného na podporu menej prosperujúcich krajín. V rámci plánovania a implementácie štrukturálnych fondov prebieha dôkladná vzájomná koordinácia, ako aj koordinácia s Kohéznym fondom (najmä v prípade EFRR) s cieľom zabrániť duplicite pri podporovaní projektov. 3.2.2. Štrukturálne fondy a EIB/EIF Počas celého obdobia rokov 2000 – 2006 Komisia, EIB a EIF posilňovali vzájomnú spoluprácu prostredníctvom prijatia troch iniciatív, JASPERS, JEREMIE a JESSICA. Podrobné informácie o tejto spolupráci boli poskytnuté v predchádzajúcich správach. Keďže v roku 2010 sa implementácia obdobia 2000 –2006 dostala do etapy ukončovania pomoci, niet čo vykazovať. 4. HODNOTENIA V roku 2010 Komisia naďalej vykonávala hodnotenia na podporu rozhodovania v rámci politiky súdržnosti. EFRR V roku 2010 Komisia ukončila hodnotenie ex post týkajúce sa intervencií z EFRR v regiónoch cieľa 1 a 2. Súhrnná správa o vykonaných prácach bola uverejnená a predstavená verejnosti v apríli 2010. V roku 2010 sa ukončili aj hodnotenia ex post iniciatív Spoločenstva URBAN a INTERREG. Okrem toho v roku 2010 Komisia začala vykonávať hodnotenia pomoci poskytovanej v rámci politiky súdržnosti podnikom a na inovácie a výskum. Začalo sa pracovať aj na troch tematických štúdiách na tému politiky súdržnosti a miestneho rozvoja, regiónov s osobitnými zemepisnými charakteristikami a inovačných aktivít. ESF V roku 2010 sa ukončilo hodnotenie ex post týkajúce sa intervencií z ESF v programovom období 2000 – 2006. Pozostáva z 1 prípravnej štúdie, 2 tematických štúdií (– Podpora z ESF pre otvorenú metódu koordinácie v oblasti sociálnej ochrany a sociálneho začleňovania a – Vplyv ESF na fungovanie trhu práce a investície do infraštruktúry ľudského kapitálu prostredníctvom podpory systémov a štruktúr) a 2 hlavných hodnotení ESF a EQUAL. Všetky hodnotiace správy boli uverejnené. V roku 2010 sa ukončilo ďalších 5 hodnotení a štúdií a v rovnakom roku sa začala práca na troch nových hodnoteniach. EPUZF V roku 2010 sa skončilo hodnotenie ex post iniciatívy Leader+. Toto hodnotenie pokrýva programy Leader+ vymedzené v nariadení Rady (ES) č. 1260/99 a opatrenia typu Leader+ zahrnuté do prechodných programov rozvoja vidieka v období rokov 2004 – 2006 (EÚ-10). Záver z tohto hodnotenia znie, že Leader+ dôležitým spôsobom dopĺňa základné politiky a prispieva k hospodárskej diverzifikácii, kvalite života a k zlepšeniu prírodného a zastavaného prostredia vidieckych oblastí. V roku 2010 Komisia začala hodnotenie ex post týkajúce sa programov rozvoja vidieka na roky 2000 – 2006. V jeho rámci sa bude hodnotiť relevantnosť, súdržnosť, účinnosť a efektívnosť jednotlivých opatrení a programov. Hodnotenie sa ukončí v priebehu roka 2011. 5. KONTROLY Podrobné informácie o výsledkoch kontrol sú k dispozícii vo výročných správach o činnosti príslušných generálnych riaditeľstiev[9]. 5.1. EFRR Účinné fungovanie systémov riadenia a kontroly členských štátov je od roku 2004 predmetom širokého okruhu auditov zameraných na kľúčové prvky riadenia a kontroly. Z hľadiska pokrytia auditované programy predstavujú 43 % celkového počtu hlavných programov a 76 % schváleného príspevku z EFRR. Pokiaľ ide o INTERREG, v roku 2010 sa v prípade 23 skontrolovaných programov (28 % z celkového počtu programov), ktoré predstavujú 54 % schváleného príspevku, ukončil osobitný audítorský prieskum začatý v roku 2006. V rokoch 2007 až 2010 sa uskutočnil rozsiahly prípravný prieskum zameraný na orgány vydávajúce vyhlásenia o ukončení pomoci s cieľom overiť si presnosť podkladov spojených s ukončovaním pomoci, ktoré sú základom vyhlásení o ukončení pomoci, overiť prípravu členských štátov na ukončenie pomoci a identifikovať a zmierniť súvisiace riziká. Štyridsaťdva auditov, ktoré sa vykonali v rámci tohto prieskumu spolu s misiami zameranými na audit orgánov vydávajúcich vyhlásenia o ukončení pomoci v rámci pravidelných systémových auditov, ktoré sa začali v roku 2004, pokrylo orgány vydávajúce vyhlásenia o ukončení pomoci, na ktoré pripadalo približne 85 % schválenej sumy programov na obdobie rokov 2000 – 2006. Okrem toho sa v priebehu roka 2010 uskutočnili štyri audítorské misie s cieľom nadviazať na predchádzajúce systémové audity EFRR (najmä overiť realizáciu akčných plánov na nápravu zistených systémových nedostatkov) v troch krajinách: v Španielsku (1), Nemecku (1) a Taliansku (2). Medzi činnosti vykonané v rámci auditu v roku 2010 v súvislosti s programovým obdobím 2000 – 2006 patrilo aj preskúmanie 86 správ zo systémových auditov, ktoré predložili vnútroštátne kontrolné orgány, jedenástich ročných správ o kontrole podľa článku 13 nariadenia č. 438/2001 (2009 bol posledný rok, keď platila povinnosť odovzdávať ročné správy o kontrole obsahujúce zhrnutie všetkých prác vykonaných v danom roku predtým, ako členské štáty v roku 2010 pre väčšinu programov predložili všetky dokumenty o ukončení pomoci). Listy obsahujúce hodnotenie boli zaslané všetkým členským štátom aj s pripomienkami a v prípade potreby aj so žiadosťou o dodatočné informácie s cieľom získať čo najlepšie uistenie o správnosti výsledkov vnútroštátnych auditov. 5.2. ESF Počas programového obdobia 2000 – 2006 riaditeľstvo pre audit vykonávalo hodnotenie opisov systémov riadenia a kontroly, analýzu správ o vnútroštátnych systémových auditoch a ročných správ o kontrole v rámci každoročných dvojstranných koordinačných stretnutí a troch hlavných audítorských prieskumov. Vzhľadom na štádium, v ktorom sa v roku 2010 nachádzalo vykonávanie operačných programov na programové obdobie 2000 – 2006, v uvedenom roku sa nekonali žiadne ďalšie audity systémov riadenia a kontroly. Audítorská činnosť sa namiesto toho zameriavala na následné zisťovanie nezrovnalostí a výhrad uvedených vo výročnej správe o činnosti za rok 2009 a na analýzu vyhlásení o ukončení pomoci. 5.3. EPUZF Celkove sa ku koncu roka 2010 uskutočnil audit 103 zo 152 programov (67,8 %), ktorý predstavoval 21,7 mld. EUR (96,4 %) z celkových viazaných rozpočtových výdavkov. Celkový počet programov, ktoré boli predmetom následného auditu, bol 44. V priebehu roka 2010 sa všetky tieto audity ukončili. Do 31. decembra 2010 bolo ukončené preskúmanie vyhlásení o ukončení pomoci predložené členskými štátmi v súvislosti so 78 programami, ktoré predstavovali 51,3 % celkového počtu programov. 5.4. FNURH Od začiatku programového obdobia 2000 – 2006 Generálne riaditeľstvo pre námorné záležitosti a rybné hospodárstvo uskutočnilo spolu 58 audítorských misií týkajúcich sa všetkých jeho programov financovaných z jedného fondu (18 programov, ktoré predstavovali pôvodný príspevok z rozpočtu vo výške 3 608,73 mil. EUR – 87,4 % celkového rozpočtu na obdobie rokov 2000 – 2006), ako aj 18 programov financovaných z viacerých fondov, ktoré predstavovali príspevok vo výške 374,58 mil. EUR – 9,2 % celkového pôvodného rozpočtu na obdobie rokov 2000 – 2006. Systémové audity vykonané Generálnym riaditeľstvom pre námorné záležitosti a rybné hospodárstvo pokryli programy predstavujúce 96,6 % celkového pôvodného príspevku FNURH na roky 2000 – 2006. Pokiaľ ide o ostatné programy, uistenie o správnosti sa získava na základe auditov ostatných generálnych riaditeľstiev v oblasti štrukturálnych fondov a/alebo vnútroštátnych auditov. Do konca roku 2010 sa vykonala analýza 17 vyhlásení o ukončení pomoci, z ktorých 9 bolo odsúhlasených, pri 8 bola analýza prerušená a bola zaslaná žiadosť o dodatočné informácie, a v prípade zvyšných 43 analýza ešte prebiehala. K ôsmim z deviatich odsúhlasených vyhlásení bolo vydané stanovisko bez výhrad, k jednému bolo vydané stanovisko s výhradami (v tejto súvislosti bude navrhnutá finančná oprava). 5.5. OLAF Počas roka 2010 OLAF uskutočnil v členských štátoch 53 misií týkajúcich sa opatrení spolufinancovaných zo štrukturálnych fondov. Počas nich sa uskutočnilo 52 kontrol na mieste[10] zameraných na hospodárske subjekty a 6 misií iného typu bolo vykonaných s cieľom získať informácie alebo pomôcť buď vnútroštátnym správam, alebo justičným orgánom. Rovnako ako v predchádzajúcich rokoch medzi typické problémy, ktoré zistil OLAF v priebehu roka 2010, patrili nesprávne vyhlásenia, nesprávna fakturácia a nedodržiavanie predpisov v oblasti verejného obstarávania, ako aj špecifické prípady konfliktu záujmov pri niektorých verejných súťažiach. V roku 2010 členské štáty oznámili Komisii, v súlade s nariadením (ES) č. 1681/94[11]2, v znení zmien a doplnení[12], a s nariadením (ES) č. 1828/2006[13] v znení zmien a doplnení[14], približne 6 910[15] prípadov nezrovnalostí, ktoré predstavovali sumu 1, 546 mld. EUR ovplyvňujúcu spolufinancované opatrenia programových období 1994 – 1999, 2000 – 2006 a 2007 – 2013. 6. VÝBORY POMÁHAJÚCE KOMISII 6.1. Výbor pre koordináciu fondov (COCOF) Jedinou aktivitou výboru COCOF v roku 2010, ktorá sa týkala implementácie v období 2000 – 2006, bolo posúdenie dvoch rozhodnutí Komisie: - pripravovaného znenia ROZHODNUTIA Komisie, ktorým sa určité prípady nezrovnalostí spojené s operáciami spolufinancovanými zo štrukturálnych fondov a z Kohézneho fondu na programové obdobie 2000 – 2006 oslobodzujú od požiadaviek na podávanie osobitných správ stanovených v článku 5 ods. 2 nariadenia (ES) č. 1681/94 a v článku 5 ods. 2 nariadenia (ES) č. 1831/94 a - pripravovaného znenia ROZHODNUTIA Komisie o finančných dôsledkoch vyplývajúcich pre rozpočet Únie z oslobodenia určitých prípadov nezrovnalostí spojených s operáciami spolufinancovanými zo štrukturálnych fondov a z Kohézneho fondu na programové obdobie 2000 – 2006 od požiadaviek na podávanie osobitných správ stanovených v článku 5 ods. 2 nariadenia (ES) č. 1681/94 a v článku 5 ods. 2 nariadenia (ES) č. 1831/94. Výbor vydal priaznivé stanovisko k obidvom pripravovaným zneniam. 6.2. Výbor ESF V roku 2010 sa konali tri plenárne zasadnutia a šesť stretnutí technickej pracovnej skupiny, ktoré sa však netýkali žiadnych otázok súvisiacich s implementáciou v období 2000 – 2006. 6.3. Výbor pre poľnohospodárske štruktúry a rozvoj vidieka (STAR) Výbor STAR sa v roku 2010 stretol šesťkrát a vydal jedno priaznivé stanovisko k dvom rozhodnutiam: - pripravovanému zneniu ROZHODNUTIA Komisie, ktorým sa určité prípady nezrovnalostí spojené s operáciami spolufinancovanými zo štrukturálnych fondov a z Kohézneho fondu na programové obdobie 2000 – 2006 oslobodzujú od požiadaviek na podávanie osobitných správ stanovených v článku 5 ods. 2 nariadenia (ES) č. 1681/94 a v článku 5 ods. 2 nariadenia (ES) č. 1831/94 a - pripravovanému zneniu ROZHODNUTIA Komisie o finančných dôsledkoch vyplývajúcich pre rozpočet Únie z oslobodenia určitých prípadov nezrovnalostí spojených s operáciami spolufinancovanými zo štrukturálnych fondov a z Kohézneho fondu na programové obdobie 2000 – 2006 od požiadaviek na podávanie osobitných správ stanovených v článku 5 ods. 2 nariadenia (ES) č. 1681/94 a v článku 5 ods. 2 nariadenia (ES) č. 1831/94. 6.4. Výbor pre štruktúry rybného hospodárstva a akvakultúry (CSFA) Výbor pre štruktúry rybného hospodárstva a akvakultúry (CSFA) sa v roku 2010 zišiel dvakrát. K hlavným bodom na schôdzach patrilo hodnotenie ex post a ukončenie pomoci z FNURH. [1] 226 programov v rámci cieľa 1 a cieľa 2, 47 programov v rámci cieľa 3, 12 programov v rámci FNURH (mimo cieľa 1), 81 programov v rámci INTERREG, 71 programov v rámci URBAN, 27 programov v rámci EQUAL, 73 programov v rámci LEADER+ a 181 inovačných akčných programov. [2] Pozri oznámenie o výsledkoch rokovaní o stratégiách a programoch na programové obdobie rokov 2007 – 2013. [3] Uverejnená na stránke: http://ec.europa.eu/regional_policy/sources/docgener/evaluation/expost_reaction_en.htm [4] Uverejnené na stránke: http://ec.europa.eu/regional_policy/sources/docgener/evaluation/expost2006/urban_ii_en.htm [5] Uverejnené na stránke: http://ec.europa.eu/regional_policy/sources/docgener/evaluation/expost2006/interreg_en.htm [6] Uverejnené na stránke: http://ec.europa.eu/fisheries/documentation/studies/fifg_evaluation/index_en.htm [7] Uverejnené na stránke: http://ec.europa.eu/agriculture/eval/reports/leaderplus-expost/index_en.htm [8] Článok 105 ods. 3 nariadenia (ES) č. 1083/2006. [9] Uverejnené na stránke: http://ec.europa.eu/atwork/synthesis/aar/index_en.htm [10] Nariadenie (ES) č. 2185/1996, Ú. v. ES L 292, 15.10.1996, s. 2. [11] Ú. v. ES L 178, 12.7.1994, s. 43. [12] Nariadenie (ES) č. 2035/2005, Ú. v. EÚ L 328, 15.12.2005, s. 8. [13] Ú. v. EÚ L 371, 27.12.2006, s. 1. [14] Nariadenie (ES) č. 846/2009, Ú. v. EÚ L 250, 23.9.2009, s. 1. [15] 2009: počet oznámených prípadov bol 4 858; celková suma súvisiaca s týmito oznámeniami bola 1 161 865 730 EUR.